Nus na giugain betg, nus lavurain

Reportascha da l'ARGO a Glion da Chatrina Josty

Tge lavur è insumma la lavur da spediziun? La lavur è tatgar si las etichettas d'adressas sin las PUNTS. Jau enconusch quai. Pli baud a dis da mal'aura aveva jau da gidar a mia mamma da tatgar si las etichettas d'adressa per la gasetta "Pro Bravuogn". Tar PUNTS na procuran però betg ils/las redacturs/as per la spediziun.

La chasa da dimora ed il lavuratori da l'ARGO a Glion scumbigl’ins facilmain. Uschia èsi capità a mai. Jau aveva en sasez fatg giu cun il schef dal lavuratori, sun però entrada en la chasa da dimora. La na saveva nagin che ina redactura da PUNTS vegnia a far la visita. Uschia han els alura, suenter che jau hai pudì spetgar en la sala da mangiar, tramess a mai en il lavuratori ch'è mo duas chasas plinengiu. Il schef dal lavuratori, Gieri Vinzens, m'ha fatg il bainvegni e m'ha manà giu en l'emprim local. Ins vesa glieud vi da la lavur.

Lavurs indispensablas
Las egliadas èn plain mirveglias cur che jau entrel en l’ufficina. Er jau hai mirveglias. Jau dumond tge lavurs ch'els han da far. Da la glieud che lavura na dat nagin resposta. La persuna da tgira declera: "Las incumbensas survegnin nus da diversas firmas. Per enquaglias avain nus da far la spediziun. Sco per exempel per PUNTS. E uschiglio datti lavurs da firmas che han da far cun electronica. Per exempel metter en spols. U per in autra firma avain nus da munir ils viertgels dals vapurisaders cun guants." Ina dunna è londervi da metter en las lomas dals paletschaders. Ella para d'avair plaschair vi da sia lavur. "I dat lavurs ch'i fan gugent, autras fan els main gugent." Jau dumond co che la lavur p.er PUNTS plaschia. "Quai fani anc gugent. La spediziun da la gasetta è ina lavur dad in u dus dis." Mintgin ha sia incumbensa. Ins na po betg dar a mintgin las medemas lavurs, quai n'è gnanc pussaivel, ins sto resguardar mintgin e las pussaivladads da mintgin. 
La persuna da tgira maina giu a mai en l'ufficina da scrinaria. Er qua vegni lavurà. Bleras chaussas che vegnan fatgas da l'ARGO pon ins er cumprar en exposiziuns exclusivas. En in auter local è ina gruppa londervi da pachetar en chartas. I sto ir spert. Jau interrump els però cun in per dumondas e fotografias. Las egliadas en era qua mirvegliusas.

Lavur d'integraziun
Jau abandun il lavuratori cun sentiments maschadads. Quai è dentant integraziun, pens jau. Jau admir la glieud che lavura sco tgirunz. La lavur da tgira n'è segir betg simpla. Tscherts process da lavur dovran simplamain dapli temps e quai pretenda blera pazienza dal persunal da tgira. "Blera glieud crai che nus gioghian qua in pau cun ils impedids. Ma nus lavurain", ha ditg la persuna da tgira. E quai hai jau vesì. Las lavurs ch'ils impedids fan n'èn betg fitg pretensiusas. Ellas èn dentant indispensablas. Mo grazia a l'ARGO pos ti tegnair en maun mintga mais la gasetta PUNTS.

Tge è la ARGO e tge vul ARGO insumma dir?
L'ARGO è ina gronda instituziun. I dat chasas da dimora ed ils lavuratoris protegids. En Grischun datti quatter lavuratoris. Sper quel a Glion exista in a Casti, in a Tavau ed in a Cuira. L'instituziun ARGO è vegnida fundada dal 1970 cun il scopo da tgirar e dar ina occupaziun a glieud che ha ina deblezza spiertala. L'ARGO porscha era scolaziuns e furmaziun supplementara en collavuraziun cun la "IV" (assicuranza d'invaliditad). L'ARGO fa lavur d'integraziun. Blera glieud che lavura tar l'ARGO na vess mai la schanza da chattar lavur sin il martgà liber.

Il pled ARGO deriva da la mitologia grecca. En ina ditga grecca è ARGO il num d'ina bartga. Ils umens che navigheschan cun l'ARGO han da far in'odissea per salvar la pussanza sur l'insla lolkos. Il link tar la fundaziun ARGO è che er l'instituziun ha dad agir sco ils argonauts da la bartga. La fundaziun è lavur da cuminanza. E la bartga è simbol per insatge ferm, insatge che resista a las undas. Uschia descriva l'ARGO sasez.